Cum crapă cu zgomot minciunile coaliției PSD-PNL: au păcălit NATO și UE, au subfinanțat dramatic armata și au ratat fondurile europene vitale pentru dezvoltare
Ipocrizia ca politică de stat se prăbușește în aceste zile, chiar dacă televiziunile de propagandă plătite de PSD și PNL întorc capul și vă ascund informațiile esențiale. În trei zile, minciuna de stat pe care se bazează coaliția lui Iohannis a fost devoalată de Comisia Europeană și NATO. România și-a înșelat partenerii, deși de trei ani se bate cu pumnul în piept că face reforme, întărește armata și-și respectă obligațiile financiare. În realitate, vedem o țară în criză bugetară, cu armata sub-echipată și cu banii irosiți pe clientela de partid.
Un raport oficial al NATO a devoalat minciuna celor 2,5% din PIB pentru apărare pe care președintele Iohannis își bazează candidatura la șefia NATO. Iohannis, generalul Ciucă (ce paradox) și Ciolacu ne tot promit de trei ani că, având războiul la graniță, cumpără pentru Armata Română toate armele și echipamentele necesare.
Raportul NATO arată însă că România e, de fapt, printre codașe, cu doar 1,6% din PIB cheltuiți pentru apărare. Mai rușinos: din acest buget oricum anemic, doar o cincime a mers spre înzestrarea armatei. Restul – salarii, pensii și papetărie pentru minister.
Supraestimarea publică a cheltuielilor pentru apărare în 2023 nu e o întâmplare: bugetul armatei ca procent din PIB scade constant în ultimii patru ani. Și asta în condițiile în care deficitul bugetar crește constant. Doar că banii împrumutați nu merg la echiparea armatei cu fregate, tancuri ori avioane, ci spre pomenile cu care PSD și PNL tot încearcă să cumpere bunăvoința alegătorilor.
În contextul din regiune, ce face regimul Iohannis – PSD – PNL nu e doar ipocrit. E o politică publică ce periclitează siguranța națională și pentru care CSAT-ul și guvernul ar trebui să dea explicații publice. Repet: vorbim despre siguranța cetățenilor României, despre modul în care ne pregătim apărarea în fața Rusiei.
Ce spune NATO cu cifre reci a sugerat și șeful armatei, generalul Gheorghiță Vlad, într-un interviu la Europa Liberă în 1 februarie. Șeful Statului Major a indicat un adevărat dezastru politic și instituțional: Dronele militare care au căzut în Dobrogea nu au putut fi doborâte pentru că Armata nu a avut capabilitățile necesare, fabricile românești de armament nu au capacitatea să fabrice muniția de tip NATO de care are nevoie Armata, Parlamentul nu a adoptat până acum legile cerute de Armată pentru a putea apăra eficient și complet România.
Cu acest pasiv adunat în cei zece ani de mandat, pretenția președintelui Iohannis de a ajunge în fruntea NATO primește o lovitură serioasă. Ca să recapitulăm: NATO anunță public că România e printre codașe la cheltuielile pentru armată, iar șeful armatei denunță o debandadă totală când vine vorba de legi, înzestrare și personal.
A doua minciună de stat are legătură cu UE. Propaganda PSD-PNL, repetată la infinit de trusturile media cumpărate la bucată, ne-a spus că e nevoie de stabilitate politică și de o mare coaliție pentru a atrage coerent fondurile europene și a face reformele necesare.
A fost nevoie să vină reprezentanții Comisiei Europene la București și să spună public ceea ce G4Media scrie de aproape trei ani: banii sunt furați sau irosiți pe proiecte inutile, reformele sunt mimate, partenerii externi sunt păcăliți cu metode securistice rămase de pe vremea comunismului, când minciuna era modus vivendi.
După aproape trei ani de închis ochii la derapajele coaliției PSD-PNL, oameni Comisiei Europene au venit la București și au scos scheleții din dulapul guvernului: urmează un derapaj bugetar cu deficit de 7% din PIB (să vedem cine mai împrumută România și la ce dobânzi), firmele de stat sunt în continuare nereformate și căpușate de partide, reformele sunt abandonate. Și, la final, avertismentul cel mai dur: România riscă să piardă miliarde de euro de la UE.
Ce exemplu mai bun decât bătaia de joc cu cele trei spitale regionale? România a ratat complet fondurile europene gratuite pentru marile spitale din Iași, Craiova și Cluj și e nevoită acum să le facă din bani împrumutați (cu dobânda pieței, adică mare) de la BEI, plus bani din bugetul propriu. E o crimă pentru românii care nu mai au loc prin vechile spitale delapidate de manageri – politruci. Și e o crimă cu premeditare, pentru că în timp ce guvernul nu a construit nici un spital nou în trei decenii, au apărut zeci de spitale și clinici private, multe dintre ele conduse fix de managerii unor spitale de la stat. E, culmea, și cazul lui Cătălin Cîrstoiu, șef de 12 ani la Spitalul Municipal București, care are timp să fie patron și la clinici private.
Cât despre fondurile europene atrase, ele se duc deseori la clientela de partid. Vezi exemplul unei firme cu doi angajați din fieful baronului PSD Paul Stănescu care vrea 235 de milioane de lei de la Ministerului Agriculturii, deși patronul firmei este urmărit penal de DNA într-un dosar de evaziune.
Tot bani europeni sunt pregătiți de coaliția PSD-PNL pentru o firmă de recoltat stuful în care a apărut fiul lui Paul Stănescu. A fost nevoie de o anchetă a Parchetului European condus de Kovesi ca afacerea să fie stopată pentru moment.
Justiția a fost și ea acoperită în minciunile coaliției. Iohannis, Ciucă și Ciolacu repetă constant placa luptei anticorupție și a independenței justiției, când, în realitate, au făcut tot posibilul să o subordoneze intereselor politice. Comisia Europeană s-a prefăcut că nu vede derapajele din justiție, numirea unor șefi obedienți politic în toate punctele-cheie din sistem. Dar au început să apară tot mai multe rapoarte independente, precum cel realizat de Fundația Bertelsmann, care arată evidența: lupta anticorupție e deraiată, justiția și-a pierdut enorm din independență.
Acesta e adevărul crud despre coaliția care ar fi trebuit să aducă stabilitatea politică necesară pentru a gestiona criza de securitate, dar și fondurile europene fără precedent. Nu e o coaliție a competenței politice, ci un grup organizat anti-reforme.
Cine știa să citească printre rânduri a înțeles de la început miza reală a coaliției create de președintele Iohannis: accesul nestingherit la furat fondurile UE, fondurile PNRR și bugetul național. PSD și PNL au același comportament, se înțeleg perfect la delapidat bugetele, cu excepția câtorva lideri de la centru și din teritoriu jenați de refacerea noului FSN. Iar decontul a venit în această săptămână: cu coaliția la Putere, România a devenit o țară fără armată și cu bugetul devalizat.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank